স্বামীনারায়ণ অক্ষরধাম

স্বামীনারায়ণ অক্ষরধাম হলো ভারতের গুজরাত রাজ্যের গান্ধীনগরে অবস্থিত একটি বিশাল হিন্দু মন্দির কমপ্লেক্স। বিএপিএস সম্প্রদায়ের মতে, স্বামীনারায়ণ পরম্পরার চতুর্থ আধ্যাত্মিক উত্তরসূরি যোগীজি মহারাজ (১৮৯২-১৯৭১) দ্বারা অনুপ্রাণিত হয়ে পঞ্চম আধ্যাত্মিক উত্তরসূরি প্রমুখ স্বামী মহারাজ (১৯২১-২০১৬) কমপ্লেক্সটি নির্মাণ করেন। গুজরাতের রাজধানীতে অবস্থিত এই কমপ্লেক্সটির নির্মাণকাজ প্রায় ১৩ বছর ধরে চলে। এটি স্বামীনারায়ণ এবং তার জীবন ও শিক্ষার প্রতি একটি শ্রদ্ধাঞ্জলি। ২৩ একর জায়গাজুড়ে বিস্তৃত এই কমপ্লেক্সের কেন্দ্রে রয়েছে অক্ষরধাম মন্দির, যা রাজস্থান থেকে আনা ৬,০০০ মেট্রিক টন গোলাপী বেলেপাথর দিয়ে নির্মিত। কমপ্লেক্সটির নামটি বিএপিএস দর্শনের স্বামীনারায়ণের স্বর্গীয় আবাসকে নির্দেশ করে; স্বামীনারায়ণের অনুসারীরা বিশ্বাস করেন যে জীব বা আত্মা মুক্তি লাভের পর অক্ষরধামে গমন করে। বিএপিএসের অনুসারীরা স্বামীনারায়ণকে সর্বশক্তিমান ঈশ্বর রূপে আরাধনা করেন। ২০০২ সালের ২৪ সেপ্টেম্বর লশকর-ই-তাইয়েবার দুই ইসলামি সন্ত্রাসী হিন্দু মন্দিরটিতে হামলা চালায়। এতে ৩৩ জন নিহত এবং ৭০ জন আহত হন। অক্ষরধাম মন্দির এই কমপ্লেক্সের কেন্দ্রবিন্দু হলো অক্ষরধাম মন্দির, যা ১০৮ ফুট উঁচু, ১৩১ ফুট চওড়া এবং ২৪০ ফুট লম্বা। এতে ৯৭টি খোদাই করা স্তম্ভ, ১৭টি গম্বুজ, ৮টি বারান্দা, ২২০টি পাথরের কড়িকাঠ ও ২৬৪টি খোদিত মূর্তি রয়েছে। বৈদিক স্থাপত্য নীতি অনুসারে, মন্দিরের কোথাও ইস্পাত বা লোহা ব্যবহার করা হয়নি। মন্দিরজুড়ে ভার বহনকারী অবলম্বন হিসাবে ২০ ফুট লম্বা পাথরের কড়িকাঠ ব্যবহার করা হয়েছে, যার প্রতিটির ওজন পাঁচ টন। মন্দিরের কেন্দ্রীয় কক্ষে স্বামীনারায়ণের একটি সাত ফুট উঁচু সোনার পাত দিয়ে মোড়ানো মূর্তি রয়েছে, যাকে ভক্তরা ঈশ্বর হিসাবে পূজা করে। মূর্তিটি একটি তিন ফুট উঁচু বেদীর উপর স্থাপিত এবং এর ওজন ১.২ টন। এর দুই পাশে আদর্শ ভক্ত অক্ষরব্রহ্ম গুণাতীতানন্দ স্বামী এবং অক্ষরমুক্ত গোপলানন্দ স্বামীর মূর্তি রয়েছে, যেখানে উভয়েই স্বামীনারায়ণের প্রতি প্রেমময় ভক্তির ভঙ্গিতে রয়েছেন। মন্দিরের চার কোণের প্রতিটিতে বিএপিএস দ্বারা পূজিত স্বামীনারায়ণের গুরু বা উত্তরসূরীদের বংশধারার জীবনাকারের মার্বেল মূর্তি রয়েছে। মন্দিরের প্রথম তলা বিভূতি মণ্ডপ নামে পরিচিত এবং এখানে স্বামীনারায়ণের আধ্যাত্মিক চরিত্র বর্ণনা করে পদ্মাকৃতির প্রদর্শনী রয়েছে। অন্যদিকে মন্দিরের ভিত্তি বা প্রসাদি মণ্ডপে স্বামীনারায়ণের জীবনের বিভিন্ন পবিত্র নিদর্শনের একটি ঐতিহাসিক প্রদর্শনী রয়েছে। অভিষেক মণ্ডপ এই চত্বরে একটি অভিষেক মণ্ডপ রয়েছে, যা সকল দর্শনার্থীদের জন্য স্বামীনারায়ণের যোগিক রূপ নীলকণ্ঠ বর্ণীর মূর্তিতে অভিষেক করার জন্য নির্ধারিত একটি স্থান। নীলকণ্ঠ বর্ণীর মূর্তিটি ২০১৪ সালে প্রমুখ স্বামী দ্বারা প্রতিষ্ঠা করা হয়। স্বামীনারায়ণ হিন্দুধর্মের মতানুসারে অভিষেক মণ্ডপটি ২০১৫ সালের ১৪ ডিসেম্বর ভগবান স্বামীনারায়ণের ষষ্ঠ আধ্যাত্মিক উত্তরাধিকারী মহন্ত স্বামী মহারাজ উদ্বোধন করেন। হিন্দু শ্লোক পাঠের সাথে সাথে দর্শনার্থীর কব্জিতে কৌতুকা (পবিত্র হিন্দু সুতো) বাঁধার মাধ্যমে অভিষেক অনুষ্ঠান শুরু হয়। সুতো বাঁধার পর দর্শনার্থীরা একটি ছোট পাত্রে পবিত্র জল দিয়ে নীলকণ্ঠ বর্ণীর মূর্তিটিকে স্নান করান। মূর্তি স্নান করানোর সময় দর্শনার্থীদের তাদের ব্যক্তিগত মনোবাঞ্ছার জন্য প্রার্থনা করতে উৎসাহিত করা হয়। প্রদর্শনী হল এই কমপ্লেক্সের পাঁচটি প্রদর্শনী হলে হিন্দুধর্মের বিভিন্ন বিষয় তুলে ধরতে শব্দ-দৃশ্যের উপস্থাপনা এবং জীবনাকারের ডিওরামা ব্যবহার করা হয়েছে। নীলকণ্ঠ ও সহজানন্দ হলে স্বামীনারায়ণের জীবন, কর্ম ও শিক্ষা চিত্রিত করা হয়েছে। মিস্টিক ইন্ডিয়া হলে একটি আইম্যাক্স মঞ্চ রয়েছে যেখানে ৪০ মিনিটের একটি চলচ্চিত্র প্রদর্শিত হয়। এই চলচ্চিত্রটিতে স্বামীনারায়ণের দেশব্যাপী তীর্থযাত্রা চিত্রিত হয়েছে, যা তিনি এগারো বছর বয়সে শুরু করেন এবং নীলকণ্ঠ বর্ণী নাম গ্রহণ করেন। কিথ মেলটন পরিচালিত এবং পিটার ও'টুল দ্বারা বর্ণিত এই চলচ্চিত্রটি ভারতের ১০৮টি স্থানে চিত্রায়িত হয়েছে এবং এতে ৪৫,০০০-এরও বেশি শিল্পী কাজ করেছেন। এটি ফ্রান্সের প্যারিসের লা জিওডে অনুষ্ঠিত ১০ম আন্তর্জাতিক বৃহদাকার চলচ্চিত্র অনুষ্ঠানে দর্শক পছন্দ পুরস্কার এবং সান হোসে আইম্যাক্স চলচ্চিত্র অনুষ্ঠানে "সবচেয়ে জনপ্রিয় চলচ্চিত্র" সহ অসংখ্য প্রশংসা লাভ করে। প্রেমানন্দ হলটি তিনটি উপ-বিভাগে বিভক্ত; প্রথমটি হিন্দু ধর্মগ্রন্থ উপনিষদ, রামায়ণ এবং মহাভারতের জন্য উৎসর্গীকৃত; দ্বিতীয়টিতে সাধারণভাবে ধর্মসমূহ অন্বেষণ করা হয়েছে এবং এতে বিশ্বের প্রধান ধর্মগুলোর প্রতীক, ধর্মগ্রন্থ, পবিত্র স্থান, নৈতিক বিধি ও প্রার্থনার আলোকচিত্র প্রদর্শনী রয়েছে; এবং তৃতীয় বিভাগটি ভারতের সবচেয়ে বিখ্যাত কিছু কবির প্রতি শ্রদ্ধা নিবেদন করে। পঞ্চম প্রদর্শনী হল সন্ত পরম হিতকারী একটি শব্দ-নিয়ন্ত্রিত যান্ত্রিক প্রাণসঞ্চালন প্রযুক্তি প্রদর্শনীর আয়োজন করে যা চিরস্থায়ী সুখের বার্তা বহন করে। সৎ-চিৎ-আনন্দ জল প্রদর্শনী সৎ-চিৎ-আনন্দ জল প্রদর্শনী হলো কঠোপনিষদে বর্ণিত নচিকেতার উপাখ্যানের একটি ব্যাখ্যামূলক পরিবেশনা। প্রদর্শনীটির শিরোনামের অনুবাদ হলো সত্য-জ্ঞান-আনন্দ এবং এটি হিন্দু সত্তাতাত্ত্বিক বাস্তবতা অক্ষরব্রহ্ম বা অক্ষরধামের একটি নাম। এটি ২০১০ সালের ৩ এপ্রিল প্রমুখ স্বামী উদ্বোধন করেন। এই প্রাণবন্ত প্রদর্শনীতে নচিকেতার পছন্দের উপর ভিত্তি করে আগুন, ফোয়ারা প্রাণসঞ্চালন, লেজার, জলপর্দা প্রক্ষেপণ, সঙ্গীত এবং জীবন্ত চরিত্র ব্যবহার করে ৪৫ মিনিটের একটি পুনর্কথন করা হয়। নচিকেতা ছিলেন আরুণি নামক এক ঋষির পুত্র, যিনি একটি যজ্ঞের আয়োজন করেন এবং ব্রাহ্মণ অতিথিদের অসুস্থ ও বন্ধ্যা গবাদি পশু উপহার দেন। নচিকেতা তার পিতার প্রতারণায় ব্যথিত হন এবং তাকে কাকে দান করা হবে তা জিজ্ঞাসা করেন। এই প্রশ্নে ক্রুদ্ধ হয়ে আরুণি নচিকেতাকে পাতালপুরীতে নির্বাসিত করেন। নচিকেতা তিন দিন ধরে যমের দরজার সামনে তার আগমনের অপেক্ষায় দাঁড়িয়ে থাকেন। নচিকেতার দৃঢ়সংকল্পে যম মুগ্ধ হয়ে তাকে তিনটি বর দেন। প্রথমত, নচিকেতা প্রার্থনা করেন তিনি ঘরে ফিরলে তার পিতা যেন তাকে সস্নেহে বরণ করে নেন; দ্বিতীয়ত, তাকে যেন সেই জ্ঞান দান করা হয় যার দ্বারা তিনি স্বর্গে বসবাসের যোগ্য হতে পারেন; এবং সবশেষে, তিনি যেন মৃত্যুকে অতিক্রমকারী শাশ্বত আত্মা, অর্থাৎ আত্মার জ্ঞান লাভ করতে পারেন। নচিকেতার কাহিনী আত্ম-উপলব্ধি, নীতি অনুসারে জীবনযাপন, প্রতিকূলতার মুখে অধ্যবসায় এবং যেকোনো পরিস্থিতিতে আধ্যাত্মিক দৃষ্টিভঙ্গি বজায় রাখার শিক্ষা দেয়। অক্ষরধাম সেন্টার ফর অ্যাপ্লায়েড রিসার্চ ইন সোশাল হারমোনি অক্ষরধাম সেন্টার ফর অ্যাপ্লায়েড রিসার্চ ইন সোশাল হারমোনি একটি গবেষণা প্রতিষ্ঠান যা স্বামীনারায়ণ ঐতিহ্য এবং সামাজিক সমস্যা সমাধানে হিন্দু নীতির ভূমিকার উপর আলোকপাত করে। এটি পণ্ডিতদের জন্য সমাজে সামাজিক সম্প্রীতি বাড়ানোর লক্ষ্যে ধর্ম ও দর্শনের বাস্তব প্রয়োগ নিয়ে আলোচনা করার একটি মঞ্চ হিসেবে কাজ করে। এই গবেষণা কেন্দ্রে সংস্কৃত, হিন্দি, গুজরাতি এবং তামিল ভাষায় ৭,০০০-এরও বেশি গ্রন্থের একটি গ্রন্থাগার রয়েছে। এছাড়াও এখানে হিন্দুধর্মের বিভিন্ন সম্প্রদায় ও দর্শন শাখাকে অন্তর্ভুক্তকারী দুর্লভ পাণ্ডুলিপির একটি বিশাল সংগ্রহ রয়েছে। অক্ষরধাম সেন্টার ফর অ্যাপ্লায়েড রিসার্চ ইন সোশাল হারমোনি নিয়মিতভাবে একাডেমিক সম্মেলনের আয়োজন করে। অতীতের অনুষ্ঠানগুলোর মধ্যে রয়েছে সংস্কৃত পণ্ডিত সম্মেলন, সংস্কৃত সাংবাদিক সম্মেলন, সাধু-কবি সম্মেলন এবং বৈদিকত্ব বিষয়ক জাতীয় সম্মেলন। এটি এর পরিচালক শ্রুতিপ্রকাশ স্বামীর নেতৃত্বে গুজরাতের ভেরাভালে অবস্থিত শ্রী সোমনাথ সংস্কৃত বিশ্ববিদ্যালয়ের সাথে অধিভুক্ত একটি স্বাধীন গবেষণা প্রতিষ্ঠান। সহজানন্দ বন সহজানন্দ বন হলো একটি ১৫ একরের বাগান যেখানে পাথরের সজ্জা, ফোয়ারা, একটি জলপ্রপাত এবং ১৮,০০০ বর্গফুটের একটি চারাগাছের নার্সারিসহ বিভিন্ন আকর্ষণ রয়েছে। এছাড়াও বাগানজুড়ে ছয়টি সাংস্কৃতিক জ্ঞান কেন্দ্র রয়েছে যা হিন্দুধর্মের নির্দিষ্ট ঘটনা ও শিক্ষাকে চিত্রিত করে। প্রথম কেন্দ্রটি হলো একটি মার্বেল ভাস্কর্য যেখানে স্বামীনারায়ণকে তার প্রিয় ঘোটকী মানকীর উপর চিত্রিত করা হয়। স্বামীনারায়ণ ঘোড়ায় চড়ে গুজরাত ভ্রমণ করতেন এবং ভক্তদের গ্রাম ও বাড়ি পরিদর্শন করতেন। স্বামীনারায়ণের প্রতি মানকীর অগাধ ভালবাসা ও আবেগ ছিল। দ্বিতীয় কেন্দ্রটি হলো বহু-মস্তক সর্প শেষনার কুণ্ডলীর উপর বিষ্ণুর একটি ভাস্কর্য। বিষ্ণুর পাশে রয়েছেন তার প্রিয় ভক্ত লক্ষ্মী। এই কেন্দ্রটি ঈশ্বরের সেবায় চিরকাল নিয়োজিত থাকা আদর্শ ভক্তের ভূমিকা প্রকাশ করে। তৃতীয় কেন্দ্রটি হলো সূর্যরথ যা সাতটি অশ্ব দ্বারা চালিত সূর্যরথকে চিত্রিত করে। ভারতীয় সংস্কৃতি সূর্যকে সম্মান করে কারণ এটি আলো, শক্তি এবং জীবনের দাতা। চতুর্থ স্থানটি হলো সমুদ্রমন্থন, যেখানে দেব ও অসুরদের যৌথ প্রচেষ্টায় অমৃতের সন্ধানে সমুদ্রমন্থন চিত্রিত হয়েছে। অমৃত আবিষ্কৃত হওয়ার আগে সমুদ্রমন্থন থেকে একটি মারাত্মক বিষ মন্থন করে বের করা হয়। শিব উদ্ধারে এসে বিশ্বকে ধ্বংসের হাত থেকে রক্ষা করেন। পঞ্চম স্থানটিতে গঙ্গা, যমুনা ও সরস্বতীর মতো পবিত্র নদীগুলোকে চিত্রিত করা হয়েছে। এই নদীগুলোর তীরে হিন্দু সংস্কৃতির বিকাশ ঘটেছে। ষষ্ঠ স্থানটি হলো নারায়ণ সরোবর। হ্রদের কেন্দ্রে একটি ২০ ফুট উঁচু ফোয়ারা রয়েছে। সহজানন্দ বনে খোলা আকাশের নিচে ৯,০০০ আসনবিশিষ্ট একটি সমাবেশের মাঠও রয়েছে। এই এলাকাটি সাংস্কৃতিক অনুষ্ঠান ও উৎসবের জন্য ব্যবহৃত হয়। এছাড়াও সহজানন্দ বনের ভিতরে প্রেমবতী নামে একটি নিরামিষ রেস্তোরাঁ রয়েছে, যেখানে আঞ্চলিক ও ভারতীয় খাবার পরিবেশন করা হয়। নির্মাণ ও উদ্বোধন ১৯৭৯ সালের ১৪ ডিসেম্বর প্রমুখ স্বামী অক্ষরধাম মন্দিরের ভিত্তিপ্রস্তর স্থাপন অনুষ্ঠান সম্পন্ন করেন এবং ১৯৮১ সালে এর ভিত্তির কাজ শেষ হয়। মন্দিরের স্থপতি চন্দ্রকান্ত সোমপুরা এর নকশা করেন। নির্মাণকাজটি ৭ বছর ধরে চলে। অক্ষরধাম মন্দিরে ব্যবহৃত পাথরগুলো পাথরকর্মে দক্ষ কারিগররা প্রস্তুত করেন; এই প্রক্রিয়ার মধ্যে ছিল মসৃণ করা, আকৃতি দেওয়া এবং নকশা ও পালিশ করা। মসৃণ করার জন্য ছেনি দিয়ে কেটে ছোট ছোট টুকরো করা হয়; আকৃতি দেওয়ার জন্য পাথরের উপর নকশা ছাপ দিয়ে সম্ভাব্য আকৃতি দেওয়া হয়। কারিগররা ছেনি ব্যবহার করে পাথরে নকশা ও মূর্তিগুলোর বিস্তারিত নকশা করেন এবং অবশেষে পাথরটিকে মসৃণ করার জন্য ঘষে পালিশ করতে এমারি ব্যবহার করেন। মন্দিরের মূল কাঠামোটি ১৯৮৫ সালে সম্পন্ন হলেও প্রদর্শনী হলগুলোর নকশা পরবর্তী তিন বছর ধরে তৈরি করা হয়। ১৯৮৮ সালে প্রদর্শনী ও স্তম্ভসারির কাজ শুরু হয়। সম্পূর্ণ কমপ্লেক্সটি ১৯৯২ সালের ৪ নভেম্বর উদ্বোধন করা হয়। সন্ত্রাসী হামলা ২০০২ সালের ২৪ সেপ্টেম্বর দুইজন সশস্ত্র সন্ত্রাসী অক্ষরধামে হামলা চালায়, এতে ৩৩ জন নিহত এবং ৭০ জন আহত হন। এই ঘটনায় ভারতীয় জাতীয় নিরাপত্তা রক্ষীবাহিনী হস্তক্ষেপ করে এবং উভয় সন্ত্রাসীকে হত্যা করে অবরোধের অবসান ঘটায়। ২০০২ সালের ২৯ সেপ্টেম্বর প্রমুখ স্বামীর নেতৃত্বে একটি প্রার্থনা সভার আয়োজন করা হয়, যেখানে উপস্থিতরা প্রয়াত আত্মা ও তাদের পরিবারের জন্য এবং সাম্প্রদায়িক ও গোষ্ঠীগত শান্তির জন্য প্রার্থনা করেন। সভায় ৩০,০০০-এরও বেশি মানুষ উপস্থিত ছিলেন। হামলার চৌদ্দ দিন পর অক্ষরধাম চত্বরটি পুনরায় খুলে দেওয়া হয়। এই অভিযানে জড়িত একজন ব্রিগেডিয়ার জেনারেল শুরু থেকে শেষ পর্যন্ত প্রমুখ স্বামীর শান্তিপূর্ণ প্রতিক্রিয়াকে "অক্ষরধাম প্রতিক্রিয়া" হিসাবে আখ্যায়িত করেন এবং সমাজে শান্তি ও সম্প্রীতি বজায় রাখার জন্য এটিকে একটি অনুকরণীয় মডেল হিসাবে বর্ণনা করেন। আরও দেখুন অক্ষরধাম (দিল্লি) অক্ষরধাম (নিউ জার্সি) অক্ষরধাম মন্দির জঙ্গিহানা তথ্যসূত্র বহিঃসংযোগ অক্ষরধাম গান্ধীনগরের ওয়েবসাইট অক্ষরধাম দিল্লির ওয়েবসাইট বিএপিএস স্বামীনারায়ণ সংস্থা বিএপিএস চ্যারিটিজ